Hoe moet ek die Bybel verstaan? - www.bybelkennis.co.za
by Coen Slabber · Published 04/12/2014 · Updated 14/11/2014
Press forward. Do not stop, do not linger in your journey, but strive for the mark set before you. Fight the good fight of faith, and God will give you spiritual mercies. George Whitefield
Hoe sal my lewe verbeter as ek die Bybel beter verstaan? Dit is moontlik om die Bybel te besit, te lees, daarna te luister, maar tog nie die Bybel te verstaan nie. Hoekom is dit belangrik om die Bybel beter te verstaan?
Dit lei tot 'n vrugbare lewe. Dit gaan goed met die mens wat nie die raad van goddeloses volg nie, nie met sondaars omgaan en met ligsinniges saamspan nie, maar wat in die woord van die Here sy vreugde vind, dit dag en nag oordink. Hy is soos 'n boom wat by waterstrome geplant is, wat op die regte tyd vrugte dra en waarvan die blare nie verdroog nie. Hy is voorspoedig in alles wat hy aanpak (Psalm 1:1 – 3). Ons moet weet watter soort mense ons wil wees. Wil ons in 'n plek waar ons vrugte kan dra, geplant word of wil ons in sonde voortleef?
Dit lei tot 'n stabiele lewe. Jesus was besig om sy dissipels te leer. Hy sê vir hulle: Elkeen dan wat hierdie woorde van My hoor en daarvolgens handel, kan vergelyk word met 'n verstandige man wat sy huis op rots gebou het. Die stortreën het geval, vloedwaters het afgekom, winde het teen daardie huis gewaai, en tog het dit nie ingestort nie, want die fondament was op rots (Matteus 7:24 – 25). Jesus se woorde is die kern van God se woord, maar dit moet verstaan en uitgeleef word. As ek my huis op die sand van menslike sienings bou, gaan ek weggespoel word.
Dit lei tot 'n kwaliteitslewe. Die hele Skrif is deur God geïnspireer en het groot waarde om in die waarheid te onderrig, dwaling te bestry, verkeerdhede reg te stel en 'n regte lewenswyse te kweek, sodat die man wat in diens van God staan, volkome voorberei en toegerus sal wees vir elke goeie werk (2 Timoteus 3:16 – 17). Wat 'n seën om die woord van God te hê wat hierdie vier dinge doen: dit onderrrig in die waarheid; dit wys ons tereg as ons afdwaal; dit kry ons terug op die regte spoor; dit kweek in ons die regte lewenswyse. Dit is die kwaliteitsbeheer van ons lewens. Dit is God wat in alle eerlikheid met ons praat.
Die belangrike draaipunte in die Bybel is nie net geskiedenis nie – dit is liefdesdade van 'n God wat sy storie bou soos Hy dit beplan het.